
Kőolajtermék tartályok felújítási projektjeinek mérnökgeodéziai munkái

Dolgozatom bevezetésében röviden bemutatom a MOL területén ellátandó sokféle mérnökgeodéziai feladatokat, azok szerepét, illetve a munkák során készülő dokumentációk egy részét. A témám elsősorban a kőolajtermék tartályok felújítási munkáira irányul. Ezen belül bemutatom a tartálypalást mérését és feldolgozási módszereit, illetve a vele szorosan összefüggő tartálykörnyezetének bemérési munkálatait és azok szerepét is.
A célom elsősorban az, hogy új módszereket alkalmazzak az előzőekben említett két feladat megoldása során, illetve hogy elősegítsem újabb technológia kidolgozásával a hatékonyabb és informatívabb feldolgozást. A dolgozat első részében regresszió számítást használok a tartálypalást deformációjának meghatározására. A regresszió számítás alkalmazásával részletesebb információt kapok a palást geometriáról, a korábban alkalmazott számítási módszerhez képest. Például a sugárirányú eltérések függőleges tengelyű henger illesztésével számíthatók, míg az egyes metszetekben a kör középpontokra való térbeli regressziós egyenes illesztéssel meg lehet állapítani a henger dőlési paramétereit, valamint a korrelációs együttható számításával meghatározható a paraméterek kapcsolatának szorossága.
A dolgozat második felében a tartályok védőudvarának térfogatszámításával foglalkozok. Ismertetem a különböző domborzat modellezési módszereket és az azokhoz kapcsolódó térfogat számítási algoritmusokat. A számítások elvégzéséhez többféle szoftvert alkalmazok: GeoEasy, AutoCAD Civil 3D, Surfer 8. Mindegyik programban a domborzat modellek létrehozásának módszereit, és azokból számítható térfogatot vizsgálom. Az eredmények azt igazolják, hogy a TIN alapú modellek pontosabb eredményt adnak, mint a GRID modellek.



